बन्धुओं ! हो सकता है कि आप मातृ-भक्ति, एवं पितृ-भक्ति तथा पति-व्रत एवं पत्नी-व्रत (नए लोगों के लिए) तथा पुत्र-पुत्री के लाड़-प्यार में बहुत ही आनन्दित रहते हों, तो आपको कुछ कष्ट हो, परन्तु व्यक्तिगत उद्धार एवं समाज-सुधार हेतु हम तो सत्य एवं यथार्थ बात कहने, बताने, जनाने, आवश्यकता पड़ने पर दिखाते हुए बात-चीत के साथ ही परिचय-पहचान भी कराने हेतु मजबूर हूँ, क्योंकि पूरे भू-मण्डल पर इसके सिवाय मेरा और कोई कार्य नहीं है। परमात्मा के सम्पूर्ण शक्ति-सत्ता-सामर्थ्य को भू-मण्डल पर स्पष्टतः जनाते-दिखाते और बोध कराते हुए हम एवं हमारा समाज उसी परमात्मा की दृढ़ आस्था से कृत-संकल्पित है। इसके लिए हमें जो कुछ भी करना पड़े और झेलना पड़े, सदा-सर्वदा तत्परता के साथ करने और झेलने के लिए भी सहर्ष तैयार हैं। शरीर की कीमत भी इसके समक्ष नगण्य होती है और दूसरा कुछ हमारे पास है ही नहीं, जो चुकाने को तैयार रहें। आप सभी भगवद् प्रेमी बन्धुओं से अनुरोध है कि स्पष्टतः जान-समझकर इस सर्वोत्तम सत्कार्य में जुट जाएँ।